મુત્સદ્દીગીરીની મોદી સ્ટાઈલ સમાન આ સરપ્રાઈઝ વિઝિટથી આશ્ચર્યચકિત થયેલા વિશ્લેષકોએ સતત એક વાત કહી છે કે, આ મુલાકાત પછી હવે બંને દેશો વચ્ચે મંત્રણા અને સંબંધોમાં નક્કર પ્રગતિ થવી જોઈએ. તેમને કદાચ આ વિશે શંકા હશે, પણ હકીકત એ છે કે, બંને વડાપ્રધાનોની આ મુલાકાતને પગલે જ માત્ર વિદેશ સચિવ કક્ષાની મંત્રણા જ નહીં તો ૨૦૧૬ના સમગ્ર વર્ષ દરમિયાન બંને દેશો વચ્ચે યોજાનારી તબક્કાવાર મંત્રણા-મુલાકાતનો કાર્યક્રમ નિર્ધારિત થઈ ચૂક્યો છે.